Diari Oficial de la Generalitat Valenciana


Sumari del DOGV 9992, del 25-11-2024 (2024/12083)

RESOLUCIÓ de 14 d'octubre de 2024, per la qual es convoquen, per a l'any 2024, subvencions destinades al sosteniment de les mancomunitats de municipis de la Comunitat Valenciana d'àmbit comarcal.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9992

Data del DOGV
:   25-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12558

CVE
:   NQQZ-G-3101-09561

Data del document
:   14-10-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública
    * administració local

Mitjançant el Decret 26/2022, de 8 de setembre, del president de la Generalitat, es van establir les bases reguladores de les subvencions destinades al sosteniment de les mancomunitats de municipis de la Comunitat Valenciana d’àmbit comarcal (DOGV 9429, 16.09.2022),  els articles 2, 4, 7.1, 13.1 i 15 del qual van ser modificats pel Decret 8/2024, de 12 de març, del president de la Generalitat.

L’article 13.1 del decret esmentat establix que el termini per a la presentació de la justificació finalitzarà, amb caràcter general, el 31 d’octubre de cada exercici, llevat que, per circumstàncies concurrents, es fixe un termini diferent en la resolució de convocatòria o en la resolució de concessió. Atesa la data de la convocatòria, es considera oportú establir com a data final per a presentar la justificació de la subvenció la del 15 de novembre de 2024.

D’acord amb això, i de conformitat amb l’article 160.4.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en virtut del que disposa l’article 6, apartat 5, del Decret 26/2022, de 8 de setembre, del president de la Generalitat, en relació amb l’article 15 del Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat,

RESOLC

*Primer. Objecte*

1. Convocar, per a l’exercici 2024, les subvencions destinades al sosteniment de les mancomunitats de municipis de la Comunitat Valenciana d’àmbit comarcal, les bases reguladores de les quals han sigut aprovades pel Decret 26/2022, de 8 de setembre, del president de la Generalitat, modificat recentment pel Decret 8/2024, de 12 de març, del president de la Generalitat (d’ara en avant, Decret 26/2022).

2. D’acord amb el que disposa l’article 3 del Decret 26/2022, de 8 de setembre, del president de la Generalitat, seran subvencionables els gastos de personal i els gastos corrents i de funcionament inclosos en els capítols I i II del pressupost de gastos de l’exercici pressupostari 2024, i realitzats durant el període comprés entre l’1 de gener de l’exercici corrent i l’últim dia del mes en què es publique en el *Diari Oficial de la Generalitat Valenciana*  la resolució de concessió de les presents ajudes:

I. Gastos de personal

a) Les retribucions bàsiques i complementàries del personal funcionari i del personal laboral fix.

b) Les quotes, les prestacions i els gastos socials del personal de l’apartat a), a càrrec de la mancomunitat.

II. Gastos corrents en béns i servicis

a) Els imports de l’arrendament de terrenys, edificis, maquinària, material de transport, mobiliari, equips d’informació i un altre immobilitzat material.

b) Les reparacions, el manteniment i la conservació d’infraestructures, edificis i locals, maquinària, material de transport i un altre immobilitzat material, exclosos aquells gastos subsumibles en el capítol VI de gastos d’inversió.

c) El material no inventariable: material d’oficina, premsa, revistes, llibres i altres publicacions i material informàtic.

d) Els subministraments: electricitat, aigua, gas, combustibles, vestuari, productes alimentosos, farmacèutics i sanitaris, neteja i higiene, recanvis de maquinària, utillatge i elements de transport, material electrònic i de telecomunicacions.

e) Les comunicacions: telefòniques, postals, telegràfiques, informàtiques i altres gastos en comunicacions.

f) Els servicis externalitzats: la contractació de servicis municipals mancomunats amb empreses externes.

g) La redacció i els estudis de treballs tècnics executats per empreses externes.

No serà subvencionable l’IVA satisfet per les entitats beneficiàries.

*Segon. Entitats beneficiàries i obligacions*

1. D’acord amb el que disposa l’article 2 del Decret 26/2022, segons la redacció donada pel Decret 8/2024, de 12 de març, del president de la Generalitat, podran ser beneficiàries de les subvencions les mancomunitats de municipis de la Comunitat Valenciana que hagen obtingut la resolució de qualificació d’àmbit comarcal conforme al títol III de la Llei 21/2018, de 16 d’octubre, de mancomunitats de la Comunitat Valenciana.

2. Les entitats beneficiàries de les subvencions hauran de reunir els requisits que establix l’article 13 de la Llei 38/2003, de 17 de novembre, general de subvencions (d’ara endavant, LGS).

3. D’acord amb el que disposa l’article 2.3 del Decret 26/2022, és requisit de participació per a les mancomunitats d’àmbit comarcal, que acrediten la inclusió, en els plecs de contractació aprovats dins de l’últim any natural, de les clàusules de responsabilitat social en la contractació pública, en la forma que preveu el Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions.

Les mancomunitats s’han de comprometre, en l’execució de l’objecte de la subvenció, a exigir, en les seues adquisicions de béns, que estos complixen els criteris de comerç just i els requisits vinculats a la sostenibilitat energètica i ambiental i, així mateix, al fet que, quan subcontracten amb terceres persones la realització de part de l’activitat subvencionada, els exigiran que es comprometen per escrit a respectar la normativa ambiental i social, així com a complir els compromisos socials, de transparència, ètics i ambientals assumits per la persona beneficiària.

L’incompliment de la normativa ambiental i social i dels compromisos específics que assumisca l’entitat beneficiària de caràcter mediambiental, de transparència, socials i ètics, i quan s’haja incorregut en resistència, obstrucció, excusa o negativa a les actuacions de comprovació i inspecció del seu compliment serà causa de reintegrament en els termes que preveuen els articles 36, 37 i 40.1 de l’LGS i l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara endavant, Llei 1/2015). Este incompliment constituirà així mateix causa suficient per a la pèrdua del dret al cobrament de la subvenció.

4. Les entitats beneficiàries d’estes subvencions estaran subjectes a les obligacions derivades del contingut de les bases reguladores de les esmentades subvencions i de la resolució de concessió d’estes, i, en general, de la normativa vigent que li siga aplicable. En tot cas són obligacions de les mancomunitats beneficiàries les que establix l’article 14 de l’LGS.

*Tercer. Finançament de les ajudes*

L’import global màxim per a finançar estes subvencions ascendix a 100.000 €, a càrrec del capítol IV, línia de subvenció S1099 del centre gestor W77391065, subprograma 125A00, Administració local i organització territorial del Consell, del pressupost de la Generalitat per a 2024.

*Quart. Termini i lloc de presentació de les sol·licituds*

1. El termini per a la presentació de sol·licituds serà de quinze dies hàbils comptats des de l’endemà de la publicació d’esta convocatòria en el *Diari Oficial de la Generalitat Valenciana*. L’incompliment d’este termini determinarà la inadmissió de la sol·licitud.

2. Únicament s’han de presentar sol·licituds de subvenció de forma telemàtica, que haurà de firmar la persona representant legal de l’entitat local, i es formalitzaran segons els models que figuren en l’adreça d’internet que s’indica a continuació: <https://www.gva.es/va/inicio/procedimientos?id_proc=G22660>

3. Per a poder tramitar electrònicament la sol·licitud, cal disposar de certificat digital, siga de l’entitat o de la persona que ocupe la presidència de l’entitat, tot això de conformitat amb les instruccions que preveu la pàgina web de l’Agència de Tecnologia i Certificació Electrònica (ACCV) [www.accv.es](http://www.accv.es)

4. La sol·licitud s’ha de presentar firmada per la persona que ocupe la presidència de l’entitat, segons el model de sol·licitud general de subvencions i el formulari específic d’ajudes per a finançar les actuacions que arreplega esta convocatòria, i s’ha d’acompanyar de la documentació següent:

a) Resum del pressupost de l’exercici 2024 (classificació econòmica al nivell de capítol), si ha sigut aprovat, o, en cas contrari, resum del pressupost prorrogat de l’exercici anterior.

b) Certificat de gastos previstos de la plantilla de personal aprovats en el pressupost de l’exercici vigent.

Amb la presentació de la sol·licitud general i el formulari específic, l’entitat local declara responsablement:

a) No estar incursa en les prohibicions previstes en l’article 13 de l’LGS.

b) No haver sol·licitat o rebut ajudes per al finançament del gasto, i en cas afirmatiu, comunicar-ho a la Generalitat.

c) La inclusió, en els plecs de contractació aprovats dins de l’últim any natural, de les clàusules de responsabilitat social en la contractació pública, en la forma prevista pel Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions.

d) Que, si és el cas, s’ha informat les persones de les quals s’aporten dades personals per a l’obtenció de la subvenció, d’esta circumstància, i dels drets que els assistixen, d’acord amb el que disposa l’article 11 de la Llei orgànica 3/2018, de 5 de desembre, de protecció de dades personals i garantia dels drets digitals, i s’ha facilitat un document que permet complir esta obligació.

5. En la sol·licitud de subvenció ha de constar necessàriament els compromisos següents:

a) Executar el gasto a càrrec del pressupost de l’exercici vigent.

b) Aportar la part de l’import total del gasto que no cobrisca la subvenció concedida i que no haja sigut finançat d’una altra manera.

c) Reintegrar les quantitats que s’hagen percebut, en cas de revocació de l’ajuda, així com comunicar a la Presidència de la Generalitat les ajudes sol·licitades i/o obtingudes per a la mateixa finalitat, de qualsevol altra administració pública.

d) Complir totes les condicions i obligacions que imposa les presents bases reguladores, per la Llei 1/2015, per l’LGS i per altra normativa vigent que li siga aplicable.

e) Exigir, en execució de l’objecte de la subvenció, en les adquisicions de béns, que estos complisquen els criteris de comerç just i els requisits vinculats a la sostenibilitat energètica i ambiental i, així mateix, quan se subcontracte amb tercers la realització de part de l’activitat subvencionada, a exigir a estes terceres que es comprometen per escrit a respectar la normativa ambiental i social, així com a complir els compromisos socials, de transparència, ètics i ambientals que assumix la persona beneficiària.

f) Donar l’adequada publicitat del caràcter públic del finançament dels programes, les activitats, les inversions o les actuacions de qualsevol classe que siguen objecte de subvenció.

g) Subministrar a l’entitat concedent, amb el requeriment previ, tota la informació que siga necessària perquè esta complisca les obligacions que preveu la legislació en matèria de transparència, en el termini de 15 dies hàbils des del requeriment.

*Quint. Criteris objectius d’atorgament de la subvenció*

1. La concessió de les subvencions s’efectuarà en règim de concurrència competitiva, i d’acord amb el que preveu l’article 8 del Decret 26/2022.

2. Per a determinar la quantia de les subvencions, es tindran en compte, com a criteris, els recursos pressupostaris de la mancomunitat (capítol I, gastos de personal, i capítol II, gastos corrents en béns i servicis) i la població mancomunada, que es valorarà sobre un màxim de 6 punts, de conformitat amb l’escala següent:

a) Els recursos pressupostaris de la mancomunitat reflectits en els capítols I i II del pressupost en vigor de la mancomunitat.

Fins a 1.000.000 €: 1 punt.

D’1.000.001 € a 3.000.000 €: 2 punts.

De 3.000.001 € en avant: 3 punts.

b) La població oficial, a data 1 de gener de l’exercici de la convocatòria, publicada en l’INE.

Fins a 15.000 habitants: 1 punt.

De 15.001 a 100.000 habitants: 2 punts.

De 100.001 habitants en avant: 3 punts.

Per a l’obtenció de la quantia individualitzada de la subvenció corresponent a cada mancomunitat beneficiària, es dividirà l’import global màxim establit en la present convocatòria, entre el total dels punts obtinguts per les mancomunitats, segons els criteris anteriors, la qual cosa donarà com a resultat un valor per cada punt. L’import de les subvencions, individualment considerades, serà el resultat de multiplicar el valor-punt pel total de punts que obtinguen cada mancomunitat.

*Sext. Termini de resolució i notificació*

1. D’acord amb el que disposa l’article 10 del Decret 26/2022, el termini màxim per a resoldre i notificar la resolució procedent serà de sis mesos comptats des de l’endemà de la finalització del termini de presentació de sol·licituds, transcorregut el qual sense que s’haja notificat resolució expressa podran entendre’s desestimades les corresponents sol·licituds per silenci administratiu, d’acord amb el que establix l’article 25.1 de la Llei 39/2015, d’1 d’octubre, del procediment administratiu comú de les administracions públiques, i l’article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d’organització de la Generalitat.

2. La resolució expressa o la terminació presumpta del procediment de concessió d’estes subvencions posaran fi a la via administrativa. Contra esta podrà interposar-se un recurs contenciós administratiu o, potestativament, un recurs de reposició, d’acord amb l’article 124 de la Llei 39/2015, d’1 d’octubre, del procediment administratiu comú de les administracions públiques.

*Sèptim. Termini i forma de justificació de la subvenció*

1. La justificació de la subvenció s’adreçarà a la direcció general amb competències en matèria d’administració local. El termini per a la presentació de la justificació finalitzarà el 15 de novembre de 2024.

2. D’acord amb el que disposa l’article 13.2 del Decret 26/2022, per a la justificació de la subvenció, l’entitat beneficiària haurà d’aportar un compte justificatiu simplificat que contindrà la informació següent:

a) Un certificat acreditatiu d’haver obtingut la resolució de qualificació d’àmbit comarcal, segons el títol III de la Llei 21/2018, de 16 d’octubre, de mancomunitats de la Comunitat Valenciana.

b) Una certificació dels gastos realitzats objecte de subvenció, segons el model expressat en la convocatòria de la subvenció.

c) La còpia compulsada de les nòmines i de les factures reglamentàries, segons la normativa vigent, així com qualsevol altra documentació justificativa suficient, si és el cas. Tant les factures com la indicada documentació hauran de correspondre als gastos realitzats durant el període que figure en la convocatòria, i per un import equivalent al de l’ajuda concedida, en els termes exposats en la resolució de concessió.

d) Un certificat acreditatiu d’estar al corrent en el compliment de l’obligació de rendició dels comptes anuals davant de la Sindicatura de Comptes.

La no presentació de la justificació del gasto en el termini fixat donarà lloc a la pèrdua de la subvenció i la consegüent revocació.

En la tramitació del procediment es garantirà en tot cas l’audiència de la persona interessada.

3. La justificació de la subvenció haurà de complir amb els requisits establits en l’article 30 de l’LGS.

*Octau. Règim jurídic en matèria de protecció de dades personals*

1. La gestió d’esta subvenció comporta el tractament de dades de caràcter personal, per la qual cosa s’apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l’article 13 de l’RGPD, la informació en matèria de protecció de dades és la següent:

a) Responsable del tractament: Subsecretaria.

b) Les dades de contacte del delegat de protecció de dades són els següents: passeig de l’Albereda, 16. 46561 València. Correu electrònic: cei@jbb.dw.

c) La finalitat per al tractament de dades personals serà la gestió de la concessió de subvencions destinades al sosteniment de gastos corrents en mancomunitats de municipis de la Comunitat Valenciana, per a l’exercici 2024.

d) En compliment dels principis de publicitat i transparència, les subvencions concedides seran publicades en el *Diari Oficial de la Generalitat Valenciana*  a l’efecte de notificació, en la pàgina web de la Presidència de la Generalitat, en el portal de transparència de la Generalitat i en el Sistema Nacional de Publicitat de Subvencions i Ajudes Públiques.

e) Les dades no seran objecte de transferències internacionals.

f) El responsable del tractament podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada que estan en poder de les administracions públiques.

g) De conformitat amb l’article 13.2 de l’RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d’estes dades a la Direcció General d’Administració Local comportarà les conseqüències previstes per l’ordenament jurídic.

h) Quan la persona sol·licitant o qui la represente legalment aporte dades de caràcter personal de terceres persones en el procediment administratiu, tindrà l’obligació d’informar-les, en els termes que establix este article, dels aspectes següents:

– La comunicació d’estes dades a l’Administració per al seu tractament en l’àmbit de les seues competències i d’acord amb els fins del procediment.

– La possibilitat que l’Administració realitze consultes relacionades amb les seues dades per a comprovar, entre altres aspectes, la seua veracitat.

Si esta consulta requerix autorització per llei per part de les persones les dades de les quals es consultaran, la persona sol·licitant o qui la represente legalment haurà d’haver obtingut esta autorització, que estarà disponible a requeriment de l’Administració en qualsevol moment.

– La possibilitat i manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

i) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d’acord amb el que es preveu en la normativa d’arxius i documentació.

j) La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en el següent enllaç: <sede.gva.es/va/proc19970>

k) Sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica de conformitat amb el que es preveu en el següent enllaç: <sede.gva.es/va/proc22094>

Tot això, sense perjuí de la possibilitat de reclamar davant l’Agència Espanyola de Protecció de Dades.

*Nové. Notificació de tràmits*

Els tràmits a formalitzar en el present procediment seran notificats individualment a cada mancomunitat interessada i, si és el cas, publicats en el *Diari Oficial de la Generalitat Valenciana*, d’acord amb el que disposen la Llei 39/2015, d’1 d’octubre, del procediment administratiu comú de les administracions públiques, i l’LGS.

Contra la present resolució, que posa fi a la via administrativa, les persones interessades podran interposar, potestativament, un recurs de reposició davant del mateix òrgan que l’ha dictada, en el termini d’un mes comptador des de l’endemà de la publicació, de conformitat amb el que preveuen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la seua publicació, de conformitat amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa; i això sense que es puguen simultaniejar els dos recursos i sense perjuí de la possibilitat d’utilitzar qualsevol altra via que es considere oportuna.

  

València, 14 d'octubre de 2024

(p. d. Resolució 08.11.2023; DOGV 9723, 13.11.2023)

Cayetano García Ramírez

Secretari autonòmic de Presidència